Depășirea unui utilaj de deszăpezire este permisă doar în anumite condiții, în caz contrat sancțiunile sunt destul de aspre.
Utilajele de deszăpezire fie îndepărtează zăpada, fie împrăștie material antiderapant și circulă cu viteze reduse. Astfel, șoferii sunt tentați să depășească utilajul, dar uită că trebuie să respecte regulile de circulație, conform Promotor.
Utilajele de deszăpezire pot fi depășite doar dacă manevra se efectuează pe linie discontinuă. Așadar, nu este interzisă depășirea acestor utilaje, dar conducătorii auto trebuie să respecte aceleași reguli care sunt valabile atunci când depășesc un alt participant la trafic: semnalizarea manevrei, asigurarea, păstrarea distanței laterale corespunzătoare, reintrarea pe banda după semnalizare și asigurare.
Dacă șoferii calcă linia continuă atunci când depășesc un utilaj de deszăpezire riscă sancțiuni destul de usturătoare. Codul Rutier prevede ca nerespectarea regulilor de depășire să se încadreze la clasa a III-a de sancțiuni, iar încălcarea acestor legi mai prevede și suspendarea permisului de conducere pentru o perioada de 60 de zile.
Asta înseamnă că șoferii pot primi amendă între 990 de lei și 1.320 de lei. Dacă manevra neregulamentară a dus la producerea unui accident, amenda poate ajunge la 3.300 de lei și suspendarea permisului pentru 90 de zile.